คำชี้แจงของกระทรวงเศรษฐการคำชี้แจงของกระทรวงเศรษฐการ----------- ตามที่รัฐบาลได้ประกาศใช้พระราชกฤษฎีกาให้ใช้พระราชบัญญัติควบคุมโภคภัณฑ์ พ.ศ. ๒๔๙๕ (ฉบับที่ ๓) พ.ศ. ๒๔๙๗พระราชกฤษฎีกาควบคุมโภคภัณฑ์ (ฉบับที่ ๔) พ.ศ. ๒๔๙๗ และกฎกระทรวง (ฉบับที่ ๔) พ.ศ. ๒๔๙๗ออกตามความในพระราชบัญญัติควบคุมโภคภัณฑ์ พ.ศ. ๒๔๙๕กำหนดชนิดและประเภทสินค้าที่ผลิตในต่างประเทศซึ่งไม่อนุญาตให้นำเข้ามาในราชอาณาจักรรวม ๒๑ชนิด มิให้มีการจำหน่ายสินค้าเหล่านี้ภายในประเทศอีกชั้นหนึ่งนั้นกระทรวงเศรษฐการขอชี้แจงให้บรรดาพ่อค้าประชาชนทราบดังนี้ เนื่องด้วยกระทรวงเศรษฐการได้พิจารณาเห็นว่าสินค้าต่างประเทศหลายชนิดที่มีผู้สั่งเข้ามานั้นสามารถผลิตขึ้นได้ภายในประเทศและใช้แทนกันได้เป็นอย่างดีและบางอย่างก็เป็นของฟุ่มเฟือยซึ่งโดยทั่ว ๆ ไปไม่มีความจำเป็นแก่การใช้สอยจึงได้ตราพระราชกฤษฎีกาห้ามนำเข้ามาในราชอาณาจักรซึ่งสินค้าบางอย่าง (ฉบับที่ ๘) พ.ศ. ๒๔๙๖และ (ฉบับที่ ๙) พ.ศ. ๒๔๙๖ ห้ามไว้ ทั้งนี้เพื่อช่วยสงวนเงินตราต่างประเทศไว้ประการหนึ่งกับอีกประการหนึ่งเป็นการช่วยส่งเสริมอาชีพของผู้ผลิตสินค้าเหล่านี้ภายในประเทศที่จะผลิตออกสู่ตลาดให้ได้มากยิ่งขึ้น ภายหลังจากที่ได้ตราพระราชกฤษฎีกาห้ามนำเข้ามาในราชอาณาจักรซึ่งสินค้าบางอย่างดังกล่าวเป็นเวลานานก็ปรากฏว่าสินค้าบางชนิดซึ่งเป็นสินค้าที่ห้ามนำเข้ามาอย่างเด็ดขาดแล้วนั้น ยังคงมีจำหน่ายอยู่ในท้องตลาดทั่ว ๆ ไปฉะนั้นเพื่อให้บรรลุผลสมความมุ่งหมายของพระราชกฤษฎีกาห้ามนำเข้ามาในราชอาณาจักรซึ่งสินค้าบางอย่างดังกล่าวแล้วจึงจำต้องตราพระราชกฤษฎีกาควบคุมโภคภัณฑ์ (ฉบับที่ ๔) พ.ศ. ๒๔๙๗ ขึ้นตามพระราชกฤษฎีกานี้ห้ามจำหน่ายสินค้าที่ผลิตในต่างประเทศรวม ๒๑ชนิดทั่วราชอาณาจักรตามที่ระบุไว้ในกฎกระทรวง (ฉบับที่ ๕) พ.ศ. ๒๔๙๗ออกตามความในพระราชบัญญัติควบคุมโภคภัณฑ์ พ.ศ. ๒๔๙๕ คือ ๑.ผลไม้สด ๒.เนื้อสัตว์ทั้งสดและแช่เย็น ๓.เครื่องดื่มที่ผสมก๊าซคาร์บอนไดอ๊อกไซด์ เว้นแต่น้ำแร่ที่เกิดจากธรรมชาติ ๔.ไม้ขีดไฟ ๕.เมล็ดแตงโม (ซึ่งมิได้ใช้เพื่อทำพันธุ์) ๖.หมาก ๗.หวาย ๘.ใบจากและใบไม้อื่น ๆ ที่พึงใช้มวนบุหรี่ ที่ตัดได้ขนาดแล้วและยังมิได้ตัดได้ขนาด ๙.รองเท้าแตะ รองเท้าคีบ ซึ่งมีฟางเป็นส่วนสำคัญหรือมีฝ่าเป็นไม้ ๑๐.น้ำมันมะพร้าว น้ำมันถั่วลิสง น้ำมันปาล์ม ๑๑.ซีกไม้เวเนียร์ที่ได้ทำแล้วเป็นแผ่นบาง ๑๒.หนังสือพิมพ์เก่า ๑๓.พัดทำด้วยกระดาษ ทำด้วยไม้ ทั้งที่สานและไม่ได้สาน ๑๔.ไม้จิ้มฟัน ๑๕.ตะเกียบ ๑๖.ดอกไม้เพลิง ๑๗.หมวกสานด้วยไม้ไผ่ ๑๘.เสื่อเป็นผืนและยังมิได้ตัดเป็นผืน ซึ่งส่วนใหญ่ทำด้วยหวาย ทำด้วยไม้ไผ่ ทำด้วยกาบมะพร้าว ทำด้วยหญ้าชนิดต่าง ๆทำด้วยพืชอย่างอื่นที่คล้ายกัน ๑๙. กระจาด ตะกร้า กระบุง ตะแกรงซึ่งมิได้ทำด้วยโลหะ ๒๐.ครก สาก และโม่ ทำด้วยหิน อันมิใช่เพื่ออุตสาหกรรม ๒๑.ชุดและธูปกันยุง พระราชกฤษฎีกาฉบับนี้ให้ใช้เมื่อพ้นกำหนด๓๐ วัน นับแต่วันประกาศใช้เป็นต้นไปฉะนั้นเมื่อพ้นกำหนดเวลาดังกล่าวแล้วผู้ใดจะทำการจำหน่ายสินค้า ๒๑ ชนิดดังกล่าวข้างต้นไม่ว่าในท้องที่จังหวัดใดย่อมเป็นการฝ่าฝืนพระราชกฤษฎีกานี้และมีความผิดตามพระราชบัญญัติควบคุมโภคภัณฑ์ พ.ศ. ๒๔๙๕ อนึ่งโดยเหตุที่ต้องควบคุมสินค้าดังกล่าวนี้ทั่วราชอาณาจักรจำเป็นต้องตราพระราชกฤษฎีกาให้ใช้พระราชบัญญัติควบคุมโภคภัณฑ์ พ.ศ. ๒๔๙๕(ฉบับที่ ๓) พ.ศ. ๒๔๙๗ ขึ้นด้วย เพื่อขยายเขตการใช้จากเดิมที่ใช้อยู่ในจังหวัดพระนครจังหวัดธนบุรี และจังหวัดเชียงใหม่นั้น ให้ใช้ได้ในท้องที่ทุกจังหวัดการที่ขยายเขตการใช้พระราชบัญญัติควบคุมโภคภัณฑ์ พ.ศ. ๒๔๙๕ ออกไปทั่วราชอาณาจักรตามพระราชกฤษฎีกาฉบับนี้เป็นผลให้บรรดาพระราชกฤษฎีกาฉบับก่อน ๆ คือพระราชกฤษฎีกาควบคุมโภคภัณฑ์ (ฉบับที่๑) พ.ศ. ๒๔๙๕ การปิดป้ายแสดงราคาโภคภัณฑ์ในร้านจำหน่ายโภคภัณฑ์และพระราชกฤษฎีกาควบคุมโภคภัณฑ์ (ฉบับที่ ๒) การห้ามจำหน่ายและห้ามดื่มสุราในร้านจำหน่ายนอกจากเวลาตั้งแต่ ๑๑.๐๐ น. ถึง ๑๔.๐๐ น. และ ๑๗.๐๐ น. ถึง ๒๒.๐๐ น. ซึ่งได้ประกาศใช้ไว้แล้วในจังหวัดพระนครจังหวัดธนบุรี และจังหวัดเชียงใหม่นั้นขยายเขตการใช้ออกไปทั่วทุกจังหวัด เมื่อพ้นกำหนด ๓๐ วัน นับแต่วันประกาศใช้พระราชกฤษฎีกาให้ใช้พระราชบัญญัติควบคุมโภคภัณฑ์พ.ศ. ๒๔๙๕ (ฉบับที่ ๓) พ.ศ. ๒๔๙๗ เป็นต้นไป พระราชกฤษฎีกาฉบับนี้ได้ประกาศในราชกิจจานุเบกษาในวันนี้แล้วฉะนั้นต่อจากนี้ไปอีก ๓๐ วัน คือนับตั้งแต่วันที่ ๓๑ มกราคม ๒๔๙๘เป็นต้นไป เป็นอันว่าผู้ใดจะทำการจำหน่ายสินค้ารวม ๒๑ ชนิดข้างต้นนั้นไม่ได้และจะต้องทำการปิดป้ายแสดงราคาสินค้าทุกชนิดที่มีไว้จำหน่ายในร้านค้า กับห้ามจำหน่ายสุราและดื่มสุราในร้านจำหน่ายตามเวลาที่กำหนดไว้โดยทั่วไปเช่นเดียวกัน กระทรวงเศรษฐการจึงขอชี้แจงให้ทราบโดยทั่วกัน วันที่๓๑ ธันวาคม ๒๔๙๗ จอมพล ป. พิบูลสงคราม รัฐมนตรีว่าการกระทรวงเศรษฐการ[รก.๒๔๙๗/๘๘/๑๔๓พ/๓๑ ธันวาคม ๒๔๙๗] พรพิมล/แก้ไข ๑๖ก.ค ๒๕๔๔